Baba kry veloorplanting ná sy met olie brandJaydené Croucamp voor die ongeluk. Foto: Verskaf WAARSKUWING: ‘n Foto in die berig is grafies en kan sensitiewe lesers ontstel. Klein Jaydené Croucamp wat amper twee weke gelede met kokende olie gebrand het, het vroeër die week ŉ veloorplantingsoperasie ondergaan. Chantelle Botha, Jaydené se tannie, het gesê die operasie was ŉ sukses. “As dit mooi gesond word sal sy nie weer enige operasies hoef te kry nie. Hulle het vel op haar bobene gevat en op haar rug skouers en bors gesit.” Volgens Botha het die 14 maande oue Jaydené selfs al gelag en geglimlag. “Haar koors is af en sy beweeg baie. Sy wil steeds nie eet nie, maar drink bietjie. Sy het twee antibiotika-drups en ŉ voedingspypie.” Jaydené na die veloorplanting. Foto: Verskaf Botha het gesê Jaydené se verbande sal Maandag weer afgehaal word om te kyk hoe sy vorder ná die veloorplanting. “Haar gesiggie lyk baie, baie mooi. Indien alles goed verloop kan sy hopelik vroeër huis toe kom.” Jaydené word steeds in die waakeenheid van die Dora Nginza-hospitaal in Port Elizabeth behandel. Maroela Media het vroeër berig Jaydené het brandwonde oor 30% van haar lyf opgedoen toe sy voorverlede Sondag ŉ braaipan met kokende olie op haarself omgetrek het. Sy het brandwonde aan haar bors, rug en gesig opgedoen, waarvan sommige derdegraadse brandwonde is. Jaydené is onmiddellik ná die voorval eers na die Livingstone-hospitaal gehaas waar die gesin na die Dora Nginza-hospitaal verwys is omdat dié hospitaal glo beter toegerus is om brandnoodgevalle te hanteer. Jaydené nadat sy gebrand het. Foto: Verskaf Jackie Croucamp, Jaydené se ma, het vroeër aan Maroela Media gesê die ongeluk het die Sondag omstreeks 17:00 gebeur terwyl sy aandete voorberei het. Jackie vertel dat sy olie in ŉ braaipan verhit het om aartappels te braai en Jaydené het ŉ paar meter weg van die kas gesit en speel. “Ek het omgedraai om ŉ bak net op die kas agter my neer te sit en in daardie oomblik het Jaydené verby my geglip en die braaipan op haarself omgekeer.” Jackie het gesê sy en Ricardo Bester, Jaydené se pa, is baie dankbaar is vir boodskappe van ondersteuning wat hulle ontvang. “Ons weet daar is soveel mense wat aan ons dogtertjie dink en dit beteken vir ons so baie.”